EuroBench/eurobench-wiki-lt-topics huggingface dataset:
Tema: Paukščiai
Ilgaplunksnis lėlys (Macrodipteryx longipennis) - lėlinių (Caprimulgidae) šeimos paukštis. Paplitęs Afrikoje, nuo Senegalo iki Etiopijos vakarinės dalies. Kūno ilgis 28 cm. Gyvena atvirose miškingose vietose, savanose, pajūrio lygumose, smėlėtose arba akmenuotose dykynėse. Dieną afrikinis ilgaplunksnis lėlys ilsisi ir tupi lizde ant žemės, o naktį skrenda ieškoti maistui vabzdžių. Patinai turi labai ilgas sparnų plunksnas užaugančias iki 50 cm ilgio. Šiomis plunksnomis jie puikuojasi per tuoktuves, kurios vyksta sutemus. Pasibaigus perėjimo laikotarpiui, ilgosios plunksnos iškrenta. Deda 1-2 kiaušinius ant plikos žemės. Minta smulkiais skraidančiais vabzdžiais - vabalais, naktiniais drugiais.
Tema: Kalnai
Tusidė (pranc. Toussidé, Tarso Toussidé) – neveikiantis ugnikalnis (stratovulkanas) Čado šiaurėje, Tibesčio kalnuose. Iškilęs į 3315 m aukštį. Ugnikalnio pagrindas yra 90 km skersmens, kurį vainikuoja 14 km pločio Jirigės kaldera. Aktyviai veikia fumarolės, yra gana naujų lavos srautų. Šie srautai nusidriekę per 25 km į vakarus nuo ugnikalnio kalderos. Pietrytinėje Jirigės kalderos riboje yra jauna 8 km pločio, 1 km gylio Tru o Natrono kaldera. Greta Tusidės masyvo stūkso Ehi Timio ir Ehi Soso ugnikalniai bei 1,5 km pločio Dun Kidimio krateris.
Tema: Paukščiai
Karvelis keleivis (Ectopistes migratorius) – išnykęs karvelinių (Columbidae) šeimos paukštis, iki XX a. pradžios gyvenęs Šiaurės Amerikoje. Vienintelė karvelių keleivių (Ectopistes) genties rūšis.
Tema: Kalnai
Imatongo kalnai – kalnų masyvas Pietų Sudane ir Ugandoje, 190 km į pietryčius nuo Džubos. Šiauriniai šlaitai virš aplinkinių lygumų iškyla ~1000 m, pietiniai – ~600 m. Aukščiausia vieta – Kinjetis (3187 m). Šis kalnas iškilęs pietrytinėje masyvo dalyje, vadinamoje Lomariti kalnais; juose yra ir daugiau viršūnių, viršijančių 3000 m aukštį. Imatongo kalnai išraižyti gilių slėnių, kuriuos sudarė kalnus kertančios upės. Dauguma iš kalnų ištekančių upių per Sobatą ir Ačvą priklauso Baltojo Nilo baseinui. Kalnuose per metus iškrenta ~1500 mm kritulių. Papėdėje plyti lapus metančių medžių miškai, krūmynai, savanos. 1000–2900 m aukštyje auga podokarpų, krotonmedžių, liženių, albicijų miškai. Aukščiau veši bambukynai, šermukšlių sąžalynai, o viršūnėse plyti kalnų pievos ir uolynai. Europiečiai Imatongo kalnus ištyrinėjo tik 1922–1940 m.
Tema: Filmai
Zootropolis (angl. Zootopia) – 2016 m. JAV animacinis filmas, kurį sukūrė „Walt Disney Animation Studios“ ir išleido „Walt Disney Pictures“. Filmą įgarsino Ginnifer Goodwin, Jason Bateman, Idris Elba, Jenny Slate, Nate Torrence, Bonnie Hunt, Don Lake, Tommy Chong, J. K. Simmons, Octavia Spencer, Alan Tudyk, ir Shakira. Filme, kurio veiksmas vyksta Zootropolio mieste, kuriame sugyvena antropomorfiniai žinduoliai, pasakojama apie neįtikėtiną triušės policijos pareigūnės Džiudės ir sukčiaus raudonojo lapino Niko partnerystę, kai jie atskleidžia nusikalstamą sąmokslą, susijusį su plėšrūnų dingimu. Jungtinėse Amerikos Valstijose jis buvo išleistas 2016 m. kovo 4 d. Filmas sulaukė teigiamų kritikų atsiliepimų, kurie gyrė filmo scenarijų, animaciją, įgarsinimą, temą ir Michael Giacchino garso takelį. Jis visame pasaulyje uždirbo daugiau nei 1 mlrd. dolerių, tapdamas ketvirtuoju pelningiausiu 2016 m. filmu. Filmas taip pat pelnė „Oskarą“ ir daugybė kitų apdovanojimų. 2022 m. lapkričio 9 d. „Disney+“ platformoje įvyko serialo „Zootropolis+“ premjera. 2025 m. lapkričio 26 d. įvyko „Zootropolis 2“ premjera.
Tema: Paukščiai
Čiurliniai paukščiai (Apodiformes) – paukščių (Aves) būrys. Labai maži, maži ir vidutinio dydžio, vikriai skraidantys paukščiai, turintys smailius sparnus ir mažas, vaikščioti netinkamas kojas. Monogamai. Jaunikliai išsikala pliki ir akli. Skirstomi į 4 šeimas: Aegothelidae - Pelėdagalviai[reikalingas šaltinis]; 9 rūšys. Apodidae - Čiurliniai; apie 100 rūšių. Hemiprocnidae - Medžių čiurliai; 4 rūšys. Trochilidae - Kolibriniai; kartais išskiriami į savarankišką kolibrinių paukščių (Trochiliformes) būrį. Lietuvoje aptinkama tik viena čiurlinių (Apodidae) šeima ir 3 rūšys, priklausančios tikrųjų čiurlių (Apus) ir alpinių čiurlių (Tachymarptis) gentims: Juodasis čiurlys (Apus apus); peri Lietuvoje. Blyškusis čiurlys (Apus pallidus); retai užklysta, Lietuvoje neperi. Pirmą kartą Lietuvoje stebėtas per rudeninę paukščių migraciją, 2013 m. spalio 28 d.[reikalingas šaltinis] Baltapilvis alpinis čiurlys (Tachymarptis melba). Retai užklysta, Lietuvoje neperi.
Tema: Medicina
Insultas (lot. insulto 'šokinėju') – galvos smegenų pažeidimas, kurį sukelia staiga nutrūkusi tam tikros smegenų dalies kraujotaka arba kraujo išsiliejimas į smegenis. Taip atsitinka, kai dėl padidėjusio kraujospūdžio arba iš prigimties ar dėl senatvės silpnų arterijų sienelių ar nelaimingų atsitikimų metu smegenyse trūksta kraujagyslė ir kraujas išsilieja į smegenis. Tada žmogų ištinka šokas, netenkama sąmonės, sutrinka kvėpavimas, kalba, rijimas, rega arba ištinka paralyžius. Prieš insultą žmogus gali jausti, kad svaigsta galva, ūžimą ir skausmus galvoje. Skiriami du pagrindiniai insulto tipai: išeminis (arba smegenų infarktas) – kraujotaka sutrinka dėl kraujagyslės užsikimšimo hemoraginis – smegenų kraujotaka sutrinka plyšus smegenų kraujagyslei
Tema: Filmai
Barbė (angl. Barbie) – 2023 m. JAV fantastinė komedija, kurią režisavo Greta Gerwig, o scenarijų parašė Gerwig ir Noah Baumbach. Filmas sukurtas remiantis „Mattel“ sukurtomis Barbės lėlėmis. Filme Barbė (akt. Margot Robbie) ir Kenas (akt. Ryan Gosling) po egzistencinės krizės leidžiasi į savęs pažinimo kelionę. Jame taip pat vaidina America Ferrera, Kate McKinnon, Issa Rae, Rhea Perlman ir Will Ferrell. 2009 m. rugsėjį kompanija „Universal Pictures“ paskelbė apie vaidybinį filmą apie Barbę. Filmas pradėtas kurti 2014 m. balandį, kai „Sony Pictures“ įsigijo filmo teises. Keletą kartų pasikeitus scenaristui, režisieriui ir pagrindiniams aktoriams, 2018 m. spalį filmo teisės galiausiai buvo perduotos „Warner Bros Pictures“ studijai. M. Robbie Barbės vaidmuo patikėtas 2019 m., o Gerwig buvo paskelbta režisiere ir scenarijaus bendraautore kartu su Baumbach 2021 m. Kiti aktoriai paskelbti 2022 m. pradžioje. Filmavimas vyko daugiausia Anglijoje ir Los Andželo Veniso paplūdimyje 2022 m. kovo–liepos mėn. „Barbės“ premjera įvyko 2023 m. liepos 9 d. „Shrine Auditorium“ salėje Los Andžele, o 2023 m. liepos 21 d. filmas išleistas JAV kino teatruose. Filmas sulaukė daugiausia teigiamų atsiliepimų ir visame pasaulyje uždirbo daugiau nei 1,4 mlrd. dolerių, tapdamas pelningiausiu 2023 m. filmu.
Tema: Upės
Potvynis – kasmetinis, pastovus upės vandens lygio pakilimas. Jo metu vanduo užpildo ne tik vagą, bet ir užlieja salpą, lankas. Potvynį gali sukelti kasmetinis pavasarinis sniego tirpimas, vasarinis kalnų ledynų tirpsmas, lietingojo laikotarpio sukeltas vandens perteklius. Lietuvos upėse vyksta pavasarinis potvynis, kuris įprastai prasideda kovo mėnesį. Potvynio metu vandens lygis upėse kyla 10-16 dienų. Trunka 40-60 dienų. Miškinguose, pelkėtuose upių baseinuose potvynis ilgesnis, bet ne toks stiprus kaip laukais tekančių upių. Potvynių metu vandens lygis upėse pakyla 1,5-6,0 m. Kasmetinio potvynio metu paprastai užliejama Nemuno delta, didesnių upių slėnių objektai. Reguliarus potvynis gali virsti užtvindymu (stichine nelaime) ledo sangrūdoms užkimšus upės vagą. Vasariniai potvyniai būdingi iš kalnų ištekančioms upėms (Nilas, Terekas, Rona) arba arktinės zonos upėms, kur sniego tirpsmas įsibėgėja tik vasarą (Makenzis, Jukonas, Indigirka). Lietingojo laikotarpio sukelti potvyniai būdingi subekvatorinio, musoninio klimato srities upėms (Mekongas, Nigeris, Jangdzė). Potvynis nemaišytinas su poplūdžiu – netikėtu vandens lygio pakilimu upėje.
Tema: Politikai
Kalkot Mataskelekele (g. 1949 m. balandžio 24 d.) – buvęs Vanuatu prezidentas, šias pareigas ėjęs nuo 2004 m. rugpjūčio 16 d. iki 2009 m. rugpjūčio 16 d. Kalkot Mataskelekele yra gimęs šalies sostinėje Port Viloje. Taip pat jis yra pirmasis šalies vadovas, kuris turi įgijęs universitetinį išsilavinimą – jis yra baigęs teisės mokslus.
Tema: Politikai
Miško Kranjecas (slovėn. Miško Kranjec, tikrasis vardas Mihaelis Kranjecas, slovėn. Mihael Kranjec; veng. Krányecz Mihály, 1908 m. rugsėjo 15 d. Velika Polanoje, Austrijoje-Vengrijoje – 1983 m. birželio 8 d. Liublianoje, Slovėnija) – slovėnų rašytojas, žurnalistas ir politikas.
Tema: Medicina
Erekcijos disfunkcija, dar vadinama impotencija – vyrų lytinės funkcijos sutrikimas, kuriam būdingas nuolatinis ar pasikartojantis varpos negebėjimas pasiekti ar išlaikyti pakankamo standumo ir trukmės erekciją patenkinamiems lytiniams santykiams. Tai dažniausia vyrų seksualinė problema, kuri gali sukelti psichologinį stresą dėl poveikio savęs įvaizdžiui ir lytiniams santykiams. Dauguma šios disfunkcijos atvejų susiję su fiziniais rizikos veiksniais ir prognozuojamais veiksniais. Šiuos veiksnius galima suskirstyti į kraujagyslinius, neurologinius, vietinius varpos, hormoninius ir vaistų sukeltus veiksnius. Šie veiksniai gali būti senėjimas, širdies ir kraujagyslių ligos, cukrinis diabetas, aukštas kraujospūdis, nutukimas, nenormalus lipidų kiekis kraujyje, hipogonadizmas, rūkymas, depresija ir tam tikrų receptinių vaistų vartojimas. Maždaug 10 % atvejų yra susiję su psichosocialiniais veiksniais – depresija, stresu ir problemomis santykiuose. Erekcijos disfunkcija pasireiškia 18 % 50–59 m. amžiaus vyrų ir 37 % 70–75 m. amžiaus vyrų.
Tema: Kalnai
Balaneštai (rumun. Dealul Bălănești) – aukščiausias Moldavijos taškas, stūksantis Nisporenio rajone. Kalno aukštis 430 m. Šalia kalno yra Balaneštų kaimas.
Tema: Upės
Brisbanas (angl. Brisbane River) – upė Australijoje, Kvynslando pietryčiuose. Ilgis 345 km, baseino plotas 13 542 km². Žemupyje praplatėja ir suformuoja potvynių ir atoslūgių veikiamą estuariją, prie kurios įsikūręs Brisbano miestas. Vanduo nuo žiočių iki Maunt Krosbio užtvankos sūrokas; visoje Brisbano aglomeracijos teritorijoje upė laivuojama (nedideliais laivais iki 80 km nuo žiočių), žiotyse įrengtas Brisbano jūrų uostas. Prasideda Didžiajame Vandenskyros kalnagūbryje, į rytus nuo Kingarojaus (Kingaroy), susiliejus dviems Brisbano aukštupio atšakoms. Teka laukais ir pievomis pietų–pietryčių kryptimi, netoli Ipsvičo pasuka į šiaurės rytus, vingiuoja pro Brisbano centrą ir už 19 km nuo jo įsilieja į Mortono įlanką. Didžiausi intakai – Stanlis (Stanley River), Lokjeris (Lockyer Creek) ir Brimeris (Bremer River). Vidurupyje patvenktas: Vaivenhou (Wivenhoe) tvenkinyje kaupiamas geriamas vanduo Brisbano miestui. Pirmieji europiečiai, 1823 m. pasiekę upę, buvo trys pasiklydę Sidnėjaus nuteistieji. Australijos tyrinėtojas Džonas Okslis (John Oxley), ieškodamas vietos naujai nuteistųjų kolonijai, tais pačiais metais juos surado, ištyrė upės žemupį ir pavadino upę tuometinio Naujojo Pietų Velso gubernatoriaus Tomo Brisbano (Thomas Brisbane) garbei. 1824 m. prie Brisbano perkelta Dž. Okslio įkurta Mortono įlankos nuteistųjų kolonija, kuri vėliau išaugo į Brisbano miestą. Upė dėl stiprių liūčių dažnai patvinsta. Labiausiai niokojantys potvyniai įvyko 1893 ir 1974 m.; 2011 m. potvynio mastą sumažino XX a. pab. pastatyta Vaivenhou užtvanka. Upėje aptinkamos retos australinės dvikvėpės ir bukasnukio ryklio rūšys, vietomis išlikę mangrovių sąžalynai.
Tema: Kalnai
Hamerslio kalnagūbris (angl. Hamersley Range) yra Australijoje, Vakarų Australijos valstijoje. Hamerslio kalnagūbris iš rytų į pietryčius tęsiasi apie 260 km. Aukščiausia Hamerslio viršukalnė − Mehario kalnas (1249 m), kuris yra ir aukščiausias Vakarų Australijos taškas. Hamerslio kalnagūbrio uolos pradėjo formuotis jūros dugne prieš 2,5 milijono metų. Nuosėdinių uolienų sluoksnius − kai kuriuose jų buvo gausu geležies − slėgė viršutiniai Žemės plutos sluoksniai, po to visas šis masyvas iškilo virš jūros lygio. Nuo to laiko kalnams teko atlaikyti orų poveikį; kalnų upeliai tekėjo sluoksniuotų uolų šlaitais ir formavo gilius tarpeklius. Trys efektingiausi − siaurus plyšius primenantys Henkoko, Džofrio ir Vyno tarpekliai. Visi šie tarpekliai įsilieja į tokį pat siaurą Raudonąjį tarpeklį. Kai kuriose vietose tarpekliai yra tokie siauri, kad, žvelgiant iš apačios, matyti tik tamsių uolų tunelis. Siauriausioje vietoje Vyno tarpeklis yra vos 1 m pločio. Okserio kyšulys skiria Vyno ir Henkoko tarpeklius, o jų sienos − statūs skardžiai. 6 km ilgio Džofrio tarpeklis priešais vertikalią sieną daro lanką, taip suformuodamas gamtinį amfiteatrą − vietą kriokliui, atsirandančiam po stiprių liūčių. Čia yra įsteigtas vienas didžiausių parkų Australijoje − Karidžinio nacionalinis parkas (Karijini National Park).
Tema: Kalnai
Lebombo kalnai (port. Montes Libombos) – apie 800 km ilgio kalnų grandinė PAR, Mozambike ir Svazilande. Aukščiausia kalnų vieta yra Manangos kalnas (760 m aukščio). Kalnų vardas duotas nuo zulų kalbos žodžio ubombo, reiškiančio didelę nosį. Kalnai susidarę iš Gondvanos kalnodaros.
Tema: Politikai
Georgis Markovas (bulg. Георги Иванов Марков, 1929 m. kovo 1 d. Kniaževas, Sofija – 1978 m. rugsėjo 11 d. Londonas, nužudytas Bulgarijos KGB agento) – bulgarų rašytojas, žurnalistas, disidentas.
Tema: Politikai
Lionginas Kublickas (1929 m. kovo 15 d. Budrėnuose, Antalieptės valsčius – 1994 m. rugpjūčio 4 d. Vytone, Ilinojaus valstija) – lietuvių pasipriešinimo sovietiniam okupaciniam režimui dalyvis, jūrininkas, šturmanas.
Tema: Medicina
Homocistinurija – amino rūgščių sutrikimas. Esant didelei koncentracijai homocisteino, amino rūgščių kraujyje, gali būti padidėjusi insulto rizika, polinkis plėtotis Alzheimerio ligai (AD). Homocistinuriją sukelia cisteinu nevirstančio homocisteino kaupimasis ir kuriai yra būdingas krešulių venose susidarymas, kaulų silpnumas ir skeleto bei akies lęšiuko anomalijos.
Tema: Futbolas
Šiaurės Kipro vyrų futbolo rinktinė – vyrų futbolo rinktinė, atstovaujanti de facto nepriklausomai šiaurinei Kipro salos daliai ir priklausanti „NF-Board“. Rinktinė nėra FIFA narė. 2006 m. birželį Vokietijoje laimėjo FIFI WILD taurę, o tų pačių metų lapkritį iškovojo ELP taurę.
Tema: Paukščiai
Rudakaklis naras (Gavia stellata) – narinių (Gaviiformes) būrio šiaurinių sričių paukštis. Dydis 25-31 cm, svoris – apie 2500 g. Skiriamasis požymis – kaklo priekyje yra kaštono spalvos dėmė. Galvos viršus pilkas, nugarinė pusė tamsi, rusvai pilka, kartais pamarginta baltomis dėmėmis. Pilvinė pusė balta, šonai rusvai taškuoti. Snapas juodas. Kojos žalsvai juodos. Žiemos apdaras šviesesnis negu vasaros. Nugara tamsiai ruda, gausiai išmarginta baltomis dėmelėmis. Pradedant nuo gerklės, visa apatinė kūno dalis balta. Lietuvoje negausus, pastebimas traukimo metu. Minta žuvimis.
Tema: Filmai
Tautos gimimas (angl. The Birth of a Nation, dar žinomas kaip The Clansman) – 1915 m. begarsis nespalvotas JAV filmas, laikomas vienu svarbiausių ir įtakingiausių filmų visoje kino istorijoje. Taip pat tai yra labai kontroversiškai vertinamas kūrinys, kadangi šlovina kukluksklaną ir propaguoją rasizmą. Tai buvo pirmasis filmas, kurio trukmė – daugiau nei 60 minučių. Jame pirmą kartą panaudotos įvairios tuo metu novatoriškos filmavimo technikos, pavyzdžiui, šuoliuojančių žirgų rodymas iš apačios, pasinaudojant į duobę įstatyta aukštyn nukreipta kamera. Savo laiku „Tautos gimimas“ buvo didžiausias pajamas atnešęs filmas, vien iš kino bilietų surinkęs apie 10 milijonų JAV dolerių. Šį rekordą pralenkė tik 1937 m. išėjęs „Snieguolė ir septyni nykštukai.“ 1992 m. Jungtinių Valstijų Kongreso biblioteka šį filmą įtraukė į Nacionalinį filmų registrą, kaip turintį didelę kultūrinę reikšmę.
Tema: Filmai
Brolis lokys (angl. Brother Bear) – 2003 m. JAV animacinis nuotykių filmas, kurį sukūrė „Walt Disney Animation Studios“ ir režisavo Aaron Blaise su Robert Walker. Tai 44-asis „Disney“ animacinis filmas. Filme Aliaskos vietinis berniukas Kenajus persekioja lokį ir jį nužudo, tačiau dvasios, supykusios dėl šios nereikalingos mirties, kaip bausmę patį Kenajų paverčia lokiu. Kad vėl taptų žmogumi, Kenajus turi nukeliauti į kalną, kur Šiaurės pašvaistė liečia žemę. Filmas sulaukė nevienareikšmiškų arba neigiamų kritikų vertinimų, bet 76-uosiuose „Oskarų“ apdovanojimuose buvo nominuotas geriausio animacinio filmo kategorijoje, tačiau pralaimėjo „Pixar“ filmui „Žuviukas Nemo“. Filmas uždirbo 250 milijonų JAV dolerių, o jo biudžetas buvo 46 milijonai JAV dolerių. 2006 m. rugpjūčio 29 d. išleistas tęsinys „Brolis lokys 2“.
Tema: Filmai
Garlaivis Vilis (angl. Steamboat Willie) – 1928 m. JAV trumpametražis animacinis filmas, kurį režisavo Walt Disney ir Ub Iwerks. Šis animacinis filmas laikomas Peliuko Mikio ir Pelytės Minės debiutu, nors abu personažai pasirodė keliais mėnesiais anksčiau bandomajame filmo „Plane Crazy“ seanse. „Garlaivis Vilis“ buvo trečiasis Peliuko Mikio filmas, bet pirmasis, kuris buvo pradėtas platinti, nes W. Disney, pamatęs 1927 m. „Džiazo dainininką“, įsipareigojo sukurti vieną pirmųjų visiškai sinchronizuotų garsinių animacinių filmų. Filmas sulaukė didelio kritikų pripažinimo ne tik dėl to, kad pristatė vieną populiariausių pasaulyje animacinių personažų, bet ir dėl techninių naujovių. 1994 m. išleistoje knygoje „The 50 Greatest Cartoons“ animatoriai „Garlaivį Vilį“ išrinko 13-uoju geriausiu visų laikų animaciniu filmu, o 1998 m. JAV Kongreso biblioteka filmą įtraukė į Nacionalinį kino registrą. 2024 m. sausio 1 d. baigėsi filmo autorinių teisių galiojimas ir jis Jungtinėse Valstijose tapo laisvai prieinamas visuomenei.
Tema: Upės
Komoė (pranc. Comoé) – upė Vakarų Afrikoje; Burkina Fase ir Dramblio Kaulo Krante. Prasideda Burkina Faso pietvakariuose, tarp Banforos ir Bobo Diulaso. Teka į pietryčius, kerta Dramblio Kaulo Krantą iš šiaurės į pietus. Teka lygumomis, plynaukštėmis; sudaro slenksčius, krioklius. Įteka į Gvinėjos įlankos Ebrijė lagūną. Pagrindiniai intakai: Leraba, Iringu, Bajakokorė. Upės vanduo naudojamas drėkinimui, žemupys laivuojamas. Prie upės įrengtas Komoės nacionalinis parkas.
Tema: Kalnai
Moko kalnas (port. Morro do Moco) – kalnas vakarų Angoloje, Bijė plokščiakalnyje, Huambo provincijoje, į šiaurės vakarus nuo Huambo. Aukščiausias visoje šalyje. Aukštis 2620 m.
Tema: Futbolas
Meksikietiška banga (angl. Mexican wave, isp. La Ola) - stadione susirinkusios minios daromas veiksmas, primenantis bangą. Jos daromos susirinkusiai miniai kartu trumpam atsistojant ir iškeliant rankas, taip sudarant judančios bangos įspūdį. Kiekvienas dalyvis privalo atsistoti tuo pačiu metu kaip ir priešais jį ir už jo esantys ir šiek tiek vėliau nei esantis jam iš dešinės (jei banga daroma pagal laikrodžio rodyklę) arba iš kairės (jei banga daroma prieš laikrodžio rodyklę). Bangos dalyvis išsitiesia visu ūgiu ir tučtuojau vėl atsisėda. To rezultatas - per žiūrovų gretas veržliai judanti banga, nors patys žiūrovai nepajuda iš savo vietų. Daugelyje didžiulių sporto arenų sėdimos vietos yra išsidėsčiusios aplink sporto lauką, todėl banga gali judėti nenutrūkstamai ratu; arenose, kur žiūrovai sėdi ne ratu (pavyzdžiui, puslankiu) banga gali atsispindėti nuo kraštų, t. y. nukeliauti iki vieno krašto ir grįžti atgal, ir taip kartotis. Dažniausiai bangos daromos per futbolo varžybas, daugumos futbolo stadionų sėdimos vietos išsidėsčiusios netaisyklingo rato pavidalu. Pavadinimas kilo nuo to, jog pasaulyje masiška paplito po 1986 m. pasaulio futbolo čempionato, vykusio Meksikoje. Jau prieš tai banga buvo paplitusi Šiaurės Amerikoje - Kanados ledo ritulio, JAV beisbolo ir amerikietiško futbolo varžybose. Pirmieji žinomi Meksikietiškosios bangos atvejai užfiksuoti 1981-1983 metais.
Tema: Medicina
Ibogainas – indolo grupės alkaloidas, priskiriamas prie psichoaktyviųjų alkaloidų grupės. Ibogainas išgaunamas iš šventojo stogenio krūmo šakniavaisių žievės, turi haliucinogeninį poveikį. Preliminariais duomenimis įrodyta, kad šis alkaloidas mažina priklausomybę nuo opiatų, lengvina abstinencijos požymius bei mažina potraukį į alkoholį.
Tema: Upės
Nianga (pranc. Nyanga) – upė pietų Gabone ir šiaurės Konge. Antra pagal svarbą upė Gabone po Ogovės. Ištakos – netoli abiejų valstybių sienos, ant Ngunjepo ir Ogovės-Lolo provincijų Gabone ribos. Toliau upė teka į pietus, per Niario regioną Konge bei Niangos provinciją Gabone. Vėliau daro aštrų posūkį į šiaurės vakarus, teka per Čibangą (didžiausias miestas ant Niangos upės), pasuka į pietvakarius. Įteka į Atlantą.
Tema: Medicina
Cista (gr. κύστις = kýstis 'pūslė') – patologinė organo ar audinių ertmė, apsupta jungiamojo audinio ir pripildyta skysto arba tiršto turinio (prakaito, seilių, riebalų, gleivių, raginės masės). Tikroji cista iš vidaus išklota epiteliu arba endoteliu, netikroji cista – aplinkiniu audiniu. Cista gali būti kiaušidėje, galvos smegenyse, inkste, plaučiuose, pieno, seilių liaukoje ir kitur. Ji susidaro, sutrikus liaukos išskyros nutekėjimui, suminkštėjus audiniui, dėl sklaidos trūkumų, susidarius ertmėms kraujagysliniuose ir liaukiniuose navikuose. Cista gali susidaryti dėl traumos, kai epitelis nuslenka į gilesnius audinius. Ji pasitaiko sergantiems kai kuriomis, ypač apvaliųjų kirmėlių sukeltomis, kirmėlinėmis ligomis (cisticerkoze, echinokokoze), kai lerva žmogaus raumenyse apauga jungiamuoju audiniu, saugančiu ją nuo suvirškinimo ir antikūnų poveikio. Nedidelė 1–2 mm skersmens cista (milija) atsiranda, kai plauko maišelis užsikemša raginiu kamščiu. Klinikiniai simptomai priklauso nuo cistos dydžio ir susidarymo vietos. Nedidelė cista dažnai nesukelia jokio negalavimo. Kartais cista (pvz., kiaušidės) gali plyšti, ir jos skystis, išsiliejęs į pilvo ertmę, gali sukelti pūliavimą. Be to, vešant cistos epiteliui, ji gali virsti nepiktybiniu, retkarčiais ir piktybiniu naviku. Kai cista trikdo organo funkciją, ji šalinama (kartais su organo, kuriame ji susidarė, dalimi arba visu organu). Cistos šalinimas iš organizmo chirurginiu būdu vadinamas cistektomija. Pavyzdžiui, cholecistektomijos (tulžies pūslės šalinimo operacija) terminas sudarytas iš chole- (lot. tulžies pūslė) ir -cistektomija.
Tema: Kalnai
Danakilių kalnai – kalnai Afrikos šiaurės rytuose, Eritrėjos, Džibučio ir Etiopijos valstybėse. Nusidriekę per 300 km tarp Raudonosios jūros ir Afarų įdubos. Būdingas aukštis 2000 m, didžiausias – 2130 m (Ramiu k.). Kalnai horstinio tipo, susidarę iš kristalinių uolienų, užklotų kainozojaus bazaltine lava ir nuosėdinėmis uolienomis. Vyrauja pusdykumės, krūmokšniai.
Tema: Kalnai
Karalienės Matildos kalnagūbris – kalnų grandinė Antarktidoje, centrinėje Transantarktinių kalnų dalyje. Ilgis apie 400 km. Tęsiasi tarp Birdmoro ir Ridžio ledynų, nuo Roso šelfinio ledyno iki Poliarinė plynaukštės. Dalis viršūnių iškyla virš 2500–3000 metrų. Aukščiausia vieta – Kaplano kalnas (4230 m). Kalnus 1911 m. atrado norvegų poliarinė ekspedicija, vadovaujama Roalio Amundseno, ir pavadino Norvegijos karalienės Matildos garbei.
Tema: Filmai
Kruvinosios skerdynės Teksase (angl. The Texas Chainsaw Massacre) – amerikiečių siaubo franšizė, kurią sukūrė Tobe Hooper ir Kim Henkel. Ją sudaro devyni filmai, komiksų knygos, romanas ir trys kompiuterinių žaidimų adaptacijos. Franšizės siužeto centre – jaunų žmonių konfrontacija su maniakišku žudiku, žinomu kaip Odinveidis, ir jo kanibalų šeima.
Tema: Paukščiai
Narai (Gavia) – narinių paukščių (Gaviiformes) šeimos paukščių gentis. Tai stambūs paukščiai, kurie turi nedidelę galvą, storą kaklą, trumpus ir siaurus sparnus, trumpą uodegą. Kūnas laivelio formos, kojos užpakalinėje kūno dalyje. Užpakalinis pirmasis pirštas silpnas, išaugęs aukščiau likusiųjų. Tarp trijų priekinių pirštų yra plaukiojamoji plėvė. Pastaibio priekis apaugęs tinkliškai išsidėsčiusiais skydeliais. Snapas ilgas, tiesus ir smailus. Veiklūs dieną. Labai gerai plaukioja ir nardo, bet sausumoje nevikrūs. Nuo vandens pakyla sunkiai, įsibėgėję. Visą laiką būna vandenyje, tik veisimosi metu išeina į krantą. Monogamai, sudaro pastovias poras. Lizdą krauna krante, prie vandens. Dėtyje 2 margi kiaušiniai. Peri abu porelės nariai 25-30 dienų. Jaunikliai viščiukiniai. Plunksnomis apauga po 40 dienų. Panašūs į suaugusius poilsio rūbais. Suaugę šeriasi 2 kartus per metus. Minta žuvimi, mažiau įvairiais vandens bestuburiais. Gentyje 5 rūšys, paplitusios tik Šiaurės pusrutulyje. Geltonsnapis naras (Gavia adamsii). Gyvena Lietuvoje. Juodakaklis naras (Gavia arctica). Rūšis įrašyta į Lietuvos raudonąją knygą. Ledinis naras (Gavia immer). Gyvena Lietuvoje Gavia pacifica Rudakaklis naras (Gavia stellata). Gyvena Lietuvoje